Cannabis øker risikoen for trafikkulykker

Liliana Bachs

Trond Aamo

Jørg Mørland

Maren Strand

Vigdis Vindenes

18. juli 2014 16:30 Sist oppdatert 28. juli 2014

Flere hundre studier viser at ferdigheter som er av avgjørende betydning for sikker kjøring vil svekkes etter cannabisrøyking, skriver innleggsforfatterne. Jose Manuel Gelpi Diaz

Vitenskapen slår fast at avgjørende kjøreferdigheter svekkes, mener medlemmer av referansegruppen for vegtrafikklovens faste grenser.

I et debattinnlegg om cannabis i Aftenposten 10.juli kritiserer seniorforsker Ole Røgeberg ved Frischsenteret forfatterne av en tidligere kronikk i avisen for å holde et lavt presisjonsnivå.

Les innlegget:

Les også Hva slags politikk er den beste overfor skadelige rusmidler?

Han mener de overdriver risikoen for trafikkulykker knyttet til cannabisbruk. Røgeberg fremhever at ut fra vitenskapelige studier gir cannabis en risikoøkning i trafikken på nivå med astmamedisiner, allergitabletter og penicillin. Han skriver videre at det først og fremst er i kombinasjon med alkohol at cannabis ser ut til å være trafikkfarlig. Da trafikkrisikoen til de nevnte legemidlene som ikke er merket med rød varseltrekant er tilnærmet null, får leseren inntrykk av at cannabis ikke har trafikkfarlige virkninger.

Jevnlig bruk øker risikoen

Gjennom vår kjennskap til forskningen på området, vil vi presisere at Røgebergs påstand ikke har støtte i den vitenskapelige litteraturen. Flere hundre studier viser at ferdigheter som er av avgjørende betydning for sikker kjøring vil svekkes etter cannabisrøyking. Kjøreferdighetene blir desto mer nedsatt jo større cannabisinntaket er.

Kjøreferdighetene blir desto mer nedsatt jo større cannabisinntaket er

Risikoen for å bli innblandet i trafikkulykker er økt hos de som har brukt cannabis før kjøringen. Denne risikoen øker ytterligere ved høye konsentrasjoner og ved jevnlig bruk. Dette er vist ved statistiske analyser av resultater fra befolkningsundersøkelser.

Vitenskaplig grunnlag

Veitrafikkloven i Norge forbyr av denne grunn cannabispåvirket kjøring på lik linje med alkoholpåvirket kjøring. Det ville være svært uheldig og direkte feilaktig om publikum skulle sitte igjen med et inntrykk av at lovgivningen i denne sammenhengen ikke er fattet på et vitenskapelig veldokumentert grunnlag.

Samtlige innleggsforfattere, bortsett fra Liliana Bachs, er medlemmer av referansegruppen for vegtrafikklovens faste grenser.

Les også: